**Athugasemdir Félags íslenskra bókaútgefenda vegna lagafrumvarps um breytingu á höfundalögum nr. 73/1972.**

Félag íslenskra bókaútgefenda gerir ekki að svo stöddu efnislegar athugasemdir við frumvarp um breytingu á höfundalögum til samræmis við ákvæði Markasess sáttmálann. Nauðsynlegt er að tryggja að að einstaklingar sem eru prentleturshamlaðir og geta ekki nýtt sér prentað mál til lesturs hafi aðgang að útgefnum verkum. Á sama hátt er afar mikilvægt að framkvæmd og verkferlar sem byggja á lögunum séu skýrir, gagnsæir og gerðir í sátt við alla rétthafa. Grundvallaratriðið er að verið er að veita skilgreindum hópi fólks ókeypis aðgang að höfundavörðu efni. Undanþágan sem lögfest er í þessum tilgangi má ekki hafa truflandi eða íþyngjandi áhrif á almenna markaðinn sem rétthafar byggja afkomu sína á. Undanfarin ár hefur fyrirferð Hljóðbókasafns Íslands á útlánum hljóðbóka á íslenskum örmarkaði verið það mikil að að það hefur haft veruleg áhrif á markaðinn.

Á undanförnum árum hefur orðin gjörbreyting í útgáfu og aðgengi að hljóðbókum á almennum markaði. Á þessu ári verða gefnar á fjórða hundruð íslenskir titlar fyrir almennan markað en þeir voru áður þegar best lét um fjörtíu. Endurskoða þarf allt regluverk um safnið og starfsemi þess þannig að safnið sinni helst þeim markaði sem almenni markaðurinn gerir ekki, svo sem útgáfu sérhæfðra námsbóka.  Í stað þess að verja miklum fjármunum í að lesa bækur sem jafnframt eru gefnar út af almenna markaðnum er eðlilegt að skoðað verði að bjóða út þjónustu í starfsemi safnsins og semja að undangengnu útboði við þær þjónustuveitur sem starfa á Íslandi með mikinn fjölda bóka þannig að þær veiti þeim sem rétt eiga á þjónustunni aðgang gegn vægri greiðslu. Hér mætti mögulega spara mikla fjármuni og komast hjá því að sömu bækur séu framleiddar hjá safninu í samkeppni við hinn almenna markað.

Þá leikur að áliti útgefenda vafi á lögmæti þess hvernig staðið hefur verið að útlánum og framkvæmd útlánareglna hjá safninu. Svo rammt hefur kveðið að þessu að tiltekinn rétthafi hefur nú stefnt safninu fyrir dómi til að fá viðurkenndan skaðabótarétt vegna starfsemi Hljóðbókasafnsins. Einnig hefur gengið treglega undanfarin ár að fá samtal við forsvarsaðila safnsins til þess að ræða fram athugasemdir útgefenda og ábendingar til úrbóta.

Af þessum ástæðum telur Félag íslenskra bókaútgefenda afar brýnt að um leið og þessar breytingar á lögunum verði gerðar þá verði á ráðist í gagngera endurskoðun á regluverki vegna Hljóðbókasafnsins og gerðar verðir nauðsynlegar úrbætur á framkvæmd útlána hjá Hljóðbókasafninu í samvinnu og sátt við rétthafa.

Þau atriði sem Félag íslenskra bókaútgefenda vill minna á í þessu sambandi eru helst þessi:

1. Mikilvægt er að aðgangur þeirra sem eiga rétt á að nýta Hljóðbókasafnið samkvæmt reglum safnins og samkvæmt Marakess samkomulaginu verði eingöngu bundinn við viðkomandi einstakling. Þannig eiga útlánareglur að takmarka t.d. aðgang barna að fullorðins bókmenntum og svo framvegis. Átta ára barn á engan rétt til að hafa aðgang að öllum bókum spennusögum sem skrifaðar eru fyrir fullorðna. Þá þarf að fara ofan í saumana hverjir geta veitt aðgang (vottorð) að safninu. Þær heimildir eru mögulega of rúmar í dag þar sem hverskyns fagaðilar, en ekki aðeins læknar, geta veitt slík vottorð.
2. Tryggja þarf rétthöfum tímabil, (e. Freezone) frá útgáfu bókar á pappír þar til að safnið gefur hana út sem hljóðbók. Leggjum til hér að þetta sé minnst þrír mánuðir og helst sex. Rétt er að árétta að nýjar bækur koma ekki á bókasöfn um leið og þær koma út heldur koma þær hægt inn og í fáum eintökum og fólk bíður eftir eintaki ef þannig hagar til. Um Hjóðbókasafnið gildir annað þar sem allir sem vilja geta fengið bók samtímis og safnið leggur áherslu að á koma með metsölubækur um leið og þær koma út.
3. Ekki er nóg að samræma lögin við hin Norðurlöndin heldur líka önnur atriði eins og t.d. skilgreininguna á því hvaða aðilar teljast til rétthafa.
4. Ef að hljóðbækur eru þegar til á almennum markaði, eða til stendur að gefa þær út á næstu 30 til 90 dögum fyrir almennan markað þá láti safnið ekki lesa þær bækur og gefi út, heldur kaupi þær bækur af viðkomandi útgefanda í staðinn fyrir að framleiða eigin útgáfu af sama verki. Með því má koma í veg fyrir sóun fjármuna safnsins í verkefni sem eru í raun og veru óþörf.
5. Gæta þarf að sæmdarrétti rétthafa til dæmis varðandi það hver les bækurnar inn og ávallt skal bjóða höfundi sjálfum fyrst að lesa eða samþykkja þann sem les áður en aðrir eru fengnir til þess. Hér getur það skipt höfund miklu máli hvort að kona eða karl les eftir því hverskyns sögumaður eða rödd sögunnar er.
6. Tryggja þarf aðgang rétthafa að upplýsingum um útlán safnsins sem erfitt hefur verið að fá upplýsingar um. Má þar nefna, fjölda útlána verka sem tiltekinn útgefandi hefur gefið út, brotið niður í tímabil, fjölda útlána á sama tíma og svo framvegis. Sérstaklega þarf að vera hægt að fá upplýsingar um stóra lántakendur til að freista að átta sig á hvort um eðlileg útlán sé að ræða miðað við til dæmis aldur viðkomandi.
7. Þarf líka að fara betur yfir útlánareglur safnsins og setja þrengri skilyrði til dæmis að loka sem allra fyrst aðgangi við andlát notanda. Þarf líka að meta hvort réttur stofnast til tiltekins tíma eða ævilangt.
8. Að eingöngu verði lánað út með streymi sem bundið er við einn notanda en ekki CD eða með því að hlaða niður skrám sem auðvelt er að afrita og dreifa.

Reykjavík 8. nóvember 2019

Heiðar Ingi Svansson, formaður Félags íslenskra bókaútgefenda.